Nariadenie Komisie (EHS) č. 184/75
z 24. januára 1975,
ktorým sa mení a dopĺňa nariadenie (EHS) č. 315/68, pokiaľ ide o balenie a prezentáciu cibúľ narcisu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 234/68 [1] z 27. februára 1968 o zavedení spoločnej organizácie trhu so živými stromami a inými rastlinami, cibuľami, koreňmi a podobným tovarom, rezanými kvetmi a okrasnými rastlinami, a najmä na jeho článok 4,
keďže kapitola V "Balenie a prezentácia" prílohy k nariadeniu Rady č. 315/68 [2] z 12. marca 1968, ktorým sa stanovujú normy kvality pre kvetinové cibule, podzemky a hľuzy, naposledy zmenenému a doplnenému nariadením (EHS) č. 1793/73 [3], stanovuje vo svojom druhom odseku, že každé samostatné balenie môže obsahovať len výrobky rovnakého druhu, jednej alebo viacerých odrôd, a že pravidlá týkajúce veľkosti musia byť splnené;
keďže toto ustanovenie nedovoľuje osobám predávajúcim príslušné výrobky úplne splniť nové požiadavky určitých kupujúcich, ktorí si želajú získať samostatné balenia obsahujúce viac než jeden druh narcisu;
keďže nie je stanovená minimálna veľkosť pre druhy narcisu iné než "tazetta"; keďže v prípade narcisu je preto možné vytváranie zmesí cibúľ rôznych druhov;
keďže ustanovenia týkajúce sa balenia a prezentácie a značenia týchto cibúľ by sa preto mali podľa toho zmeniť a doplniť;
keďže opatrenia stanovené v tomto nariadení sú v súlade so stanoviskom Riadiaceho výboru pre živé rastliny,
PRIJALA TOTO NARIADENIE:
Článok 1
1. Do druhého odseku kapitoly V prílohy k nariadeniu (EHS) č. 315/68 sa dopĺňa táto veta:
"V prípade cibúľ druhov narcisu iných než "tazetta" môže samostatné balenie obsahovať cibule viac než jedného druhu za predpokladu, že zmes neobsahuje menej ako 10 a viac ako 50 cibúľ, ktoré patria prinajmenšom k trom rôznym druhom. Počet cibúľ každého druhu obsiahnutého v balení musí byť približne rovnaký."
2. Do druhej zarážky kapitoly VI ods. A bod I písm. b) prílohy k nariadeniu (EHS) č. 315/68 sa dopĺňa: "alebo, pre narcis, prípadne odkaz "zmes"."
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 24. januára 1975